Mathilde Falch

Mathilde Juhl Lyneborg-Falch (født 30. december 1989 i Søborg) er en dansk sangerinde og sangskriver. Hun har udgivet fem albums, et livealbum og en EP. Hun er datter af den danske sanger og skuespiller Michael Falch.

Privatliv 
Familien flytter fra Søborg til Gammel Kalvehave på Sydsjælland, da Mathilde er syv år. I hendes barndomshjem er der altid gang i musikken og sangskrivningen, og Mathilde lærer at spille klaver og tværfløjte. Meget tidligt begynder Mathilde Falch at skrive egne sange, men hun får først modet til selv at synge dem, da hun tager på efterskole.

Som 16-årig udvikler Mathilde en spiseforstyrrelse, der er så alvorlig, at hun bliver indlagt på psykiatrisk hospital i seks måneder. Da hun udskrives, flytter hun i egen lejlighed i Vordingborg med sin guitar og sit keyboard. Fyldt med ny livslyst begynder hun at dele sine følelser og tanker i sange, der på ingen måde lægger fingre imellem.

Efter en tid i Vordingborg flytter Mathilde Falch til København, hvor hun samler et band omkring sig og selv begynder at booke koncerter på små caféer - hovedsageligt i det storkøbenhavnske område. Samtidig med at musikken fylder mere og mere i hendes liv, arbejder hun bl.a. som credit-card-sælger og på en genbrugsstation, for at spare penge sammen til at gå i studiet og indspille.

Mathilde Falch bliver i sommeren 2012 gift med komikeren Jesper Juhl. I stedet for at holde tale til sin gom, vælger Mathilde at skrive en sang med titlen "Når Du Er Her". Sangen udkommer som single i efteråret 2012, og følges op af bl.a. en stribe solo-koncerter, hvor man også kan høre Mathilde Falch fortælle om sin sejr over den spiseforstyrrelse, der tidligere har præget hendes liv.

Karriere 
Mathilde pladedebuterede i januar 2009 med singlen "Måske om 5 år", men inden da havde hun optrådt som både soloartist og med band på de mindre klubscener i Danmark. Senere på året stiftede Mathilde Falch sit eget pladeselskab, Just For The Record. Navnet bliver valgt efter en afstemning på Facebook, hvor fans kommer med forslag til navnet, og Just For The Record (foreslået af komikeren Lars Hjortshøj) vandt stort.

I efteråret 2009 TV-debuterede Mathilde i et enkelt afsnit af DR-serien Livvagterne, hvor hun sang "Solen er saa rød, Mor". Debutsinglen bliver fulgt op af EP'en Kom Med Mig i 2010, der bestod af fire numre. Den fik gode anmeldelser. Titelnummeret fra EP'en blev brugt i et kort uddrag i Livvagterne.

Mathilde Falch bliver nu tilknyttet bookingbureauet Fyns Musik Kontor og tager på den første længere turné med eget band, og på denne måde når hun ud til et lidt bredere publikum. Efterhånden er hun ved at have tjent penge nok til at kunne gå i studiet og indspille debutalbummet, Lad Mig Gå Fri. Albummet udkommer i februar 2012 til positiv omtale og gode anmeldelser i flere medier; Jyllands-Posten skrev Anders Houmøller Thomsen bl.a.: "Mathilde Falch er en imponerende moden og fuldt flyvefærdig sangskriver", mens Søndagsavisen skrev "Det oser langt væk af nærvær, indlevelse og gennemtænkte tanker og tekster." Musikmagasinet GAFFA gav kun tre ud af seks stjerner.

I 2012 spillede Falch flere koncerter. Sammen med sit band bliver hun nu også booket til at optræde på nogle af landets større festivaler. Hun debuterer bl.a. på Smukfest i Skanderborg i 2013.

I 2013 startede Falch et samarbejde med guitaristen og produceren Søren Christensen fra bandet The Blue Van. I Christensens hjemmestudie i en kælder på Nørrebro indspiller de den stribe sange, der i 2014 blev til Mathilde Falchs andet album, Bag Mine Øjenlåg. Albummet fik middelmådige anmeldelser.

i 2015 udsendte Mathilde Falch sit tredje album Alle Taler. Albummet blev blandt andet udnævnt som "Ugens Album" på P4.

Falch har et tæt samarbejde med Landsforeningen SIND, hvor Mathilde Falch også i 2015 blev udnævnt som ambassadør.

Diskografi 
 Kom Med Mig (EP) (2010)
 Lad Mig Gå Fri (2012)
 Bag Mine Øjenlåg (2014)
 Alle Taler (2015)
 Som Børn På Ny (2017)
 Solen Brænder (2021)

Singler 
 "Måske om 5 år" (2009)
 "Lad Mig Gå Fri" (2012)
 "Når Du Er Her" (2012)
 "En Sidste Gang" (2013)
 "Ild I Min Røg" (2015)
 "Alle Taler" (2015)
 ”Som Børn På Ny” (2017)
 ”Lykken vender nu” (2017)
 ”Mellem Mig og Gud” (2020)
 ”Solen Brænder” (2020)
 ”Suk” (2021)
 ”Før Vi Mister Forstanden” (2021)
 "Planken Ud" (2021)
 "Legesyg" (2022)

Referencer

Eksterne henvisninger 
 Mathilde Falchs hjemmeside
 

Sangere fra Danmark
Sangskrivere fra Danmark
Singer-songwritere fra Danmark